
    PARIŠKI PRIZORI

  
    KAŽEM TI OČIMA

     

    Kažem ti očima, lijep si,

u košulji na vatrene zmajeve.

A ja, razvaganjena bjelkinja, baš sva u oblinama,

crna sam, crna! Ni prije, ni poslije!

Tko to proučava moje odrano tijelo crnkinje,

svaku žilicu kojom kola krv, i daje život?

U muljavu pundžu tko mi to okomito zabada

dva drvena štapića

kao u hranu ponuđenu mrtvima?

  
    USTA ZA ŽIVU HRANU

     

    Čujem samo naredbe

Stopi se sa zidom! Sklopi ruke!

Gledaj u čičkave oči!

Ne prilazi nitko. Bujica ljudi

baš na okuci mene skreće,

dakle, nisam nevidljiv,

u tutnjavi metroa zrijem.

  
    ŠTO LJUDI RADE U METROU

     

    Slušaju glazbu, samo za sebe,

govore, ne zna se kome,

dobacuju sitne poglede,

odgajaju djecu,

dodiruju tajna mjesta.

Drže se za štangu, reklo bi se, u dubokoj su vodi,

a najmlađem se frizura, tjerana lakom,

okreće u krug kao luda vjetruška.

Na vidiku je provod života!

  
    ZNACI

     

    Sve počinje skupljanjem usta.

    A onda, slijeganje ramenima,

rez dlanom,

odmahivanje.

    Iz crnih krpa dobacivanje oštrih pogleda,

gledanje kroz prozor.

    I nisi ono za što se izdaješ.

Dijete si, s kojim netko nešto smjera.

    Pristaješ li? Vjeruješ li?

Žališ li za sobom?

  
    KAD POZASPE, VRIJEME JE ZA UMJETNOST

     

    Prekorači me,

svako malo

liježem tu do jutra.

Zar moje tijelo

ne zarobljava vješto,

i uvijek iznova skladno,

ugao pločnika?!

Leđa se priljube

uz topli uzduh,

na rešetkama lebdim.

I krzno bi bilo neljudski hrapavo!

Ja sam remek-djelo velegrada,

gledaj me.

  
    PERFORMERI BOLI

     

    Odmah zbace odjeću

i dodaju svoju nepotrebnu bol

neizbježnom bolu,

    sveproždirućoj boli

u kojoj nisu nestali.

    Ima i onih,

bez odjeće se našav,

koji nam se smiješe,

ljube zemlju,

režu svoje kose,

i tako, bez moći, za poduku žive.

  
    U MUZEJU

     

    To su samo uspravni brončani trupci,

dosadna debla s visokim grudima,

a bljesak Iris, glasnice bogova,

u jednoj od sala

pokosi ih sve,

i po njima dotacka, niska i okrugla,

remenčićima i mašnicama povezanih nogu,

putnica.

  
    TURISTIČKA HIMNA

     

    Znam hodati ulicama bilo kojeg grada,

imam pomagala

i par tajnih znakova od zanata,

važne su cipele, važan je hod, sve ostalo

samo od sebe implodira

u Tu ja živim, uvis bacam novac,

kome hoću – tome dam.

Zagonetka mi je stan,

dva sa dva.

  
    NEMA POTREBE

     

    Za ruku potežu,

iz kuća vire, jauču,

u žensko se omotaju,

kravatom razdijele grudi,

a drugi im presude

tko su.

Nema potrebe

ustrajnog,

iz samo jednog izvora

obasjati iz sve snage.

Tko se nije skrio

u obitelj, u punu uru,

zar praznom rukom opipava svijet,

vrata u nova čula?

Kroz gladne oči

sve se dobro vidi.

I sjene, i stablo, i plod.

Ne zatri, ne posijeci! – čuje se odasvud.

A što s obećanjem prvih riječi?

Što sa stablom bez jestiva ploda?

U miris se uzdiže, u svoj dom.

     

  
    STARICA U VELEGRADU

     

    S njive pobrana moćnom rukom,

gudalom po jednoj jedinoj žici sije

amo – tamo,

kakva je to zemlja bez melodije,

kakvo je to glazbalo od sirove kože?

Pretražuje ono što je blizu,

naše džepove,

zar nikada neće

na svoje usko zasjesti mjesto?

Blještavi slap,

i brojanje djece,

i njihova voćna imena,

selska joj kiklja i vunena čarapa,

vuče za sobom, ganja po obodu trga

samo jedan ton

s ruba zemaljske ploče.

  
    MLADIĆ S GLASOM

     

    Stiže na valu hodnika metroa,

čujemo ga izdaleka,

vere se po par oktava.

U prolazu dobaci

baš ono što smo tražili,

filozofiranje glasom s nešto

krikova i topline.

  
    SNEVESELE GA TUĐE IGRE

     

    Uperi oči u tuđi pogled, žvače i guta,

misli da se neprimjetno hrani.

Držeći glavu pod propisanim kutem,

da profil izoštri svoju ratničku spremnost

na Dobar dan,

da oko prošuplji svaki ubojiti sjaj,

ramena se usprave i zaokrenu u egipatsku ravan,

a sve ostalo ostane gdje jest,

sirovi pozdravi, sirovi pogledi,

od jutra do sutra

slijeva se krv.

Već se i zdravi razum nakopao tunela

opisujući odakle dolazi i kuda ide

robotičnim glasom, žlicom za bijeg.

  
    VILENDORFSKA, VELEGRADSKA

     

    U poljima sila, obuhvaćena patuljastim rukama,

s bakrenom perikom na čiodi

koja ti je probušila glavu,

progovori, reci gdje si,

u kojem sloju plodne zemlje crnice,

što hoćeš?

Jesi li vidjela čovjeka

preobučenog u stablo

koji riga vatru?

Njega.

U boku ushit, da se ide?

Ali, prvo zmajevi! Zatim idu bijeli konji.

A gdje su, gdje su?

Vjerojatno idu prema tebi,

sloj po sloj.

  
    ODLUKA U METROU

     

    Odlučeno je, nosit ću pastelne boje,

uz pahuljastu kosu i nježno rumenilo na obrazima,

po kruh i mlijeko putovat ću svaki dan.

A u posjet mladoj ženi

koja vuče svoje smeđe, teško tijelo duž perona,

pa uz stepenice, kao foka?

Zar se uzalud gordi mladi metis

iz oblajhanog žbuna,

i, u vlastitom tjelesnom spektaklu izigran

jednim upornim pogledom iskosa,

zoblje trunčice po sebi?

Uzalud prizor kad obrve se podignu,

i rasvijetli se pod raskupusanom rastafarijankom,

a malo je to za promjenu mišljenja?

Šutke gledam

iz živog pijeska,

frizure skaču s glave na glavu,

oko moje glave topću starice u šljaštećim balerinkama.

Kosine, dakle, pahulje. U svemu je moja utjeha,

ipak nije uzalud,

zar ni dan, ni noć ne mogu više čekati

da dođete svi?

  
    NA ULICI

     

    Oživi u sada,

na jednoj stopi,

uzdrhti,

i očima punim suza čas njuška anđele

čas grli

odgovor potrošen do tijela

    I kad bi mu sluh

vječnom tajnom zapečaćen bio,

oko bi reklo – uđi!

    Svijet, jutarnje čudo

    nauči odmah gledat netremice,

odmah obećat sve,

s vrha skočit

nečujno

  
    PORTRETIRANJE

     

    
      Paris, 2010.
    

     

    Mislila sam da se vidi sve,

da će čak i nevješt

pogledati ravno u mene.

Zar nije sve istovremeno, dopuže li, recimo, starica?

Gledati u jutarnje nebo, leden val,

za starog rokera, nošenog rijetkim zapercima,

za ljude, avionima sasute iz zemlje u zemlju,

s kose zemljine kore,

za osluškivanje, na obodu čistine,

i za metak iz gluhe blizine,

za gladnog stražara u našem vrtu razapeta,

i za njegove žrtve, u ravnoteži svijeta lake kao pero,

pretrčavaju, plaminjaju sićušna stopala.

za tihe korake, odasvud

još se vidi rub slike.

     

  
    BUKA CITATA

  
    POTAJNA HRANA

     

    Prizori isti za sve ipak su potajna hrana.

Pokušaj danas:

zelenilo grane i grimiz hrane,

potrošeno.

Gubava stabla i vukodlaci iz osame,

razišli se sami.

Šuma oko kuće, njihanje plodova u tami,

zaustavljeno.

Svinjski vriskovi,

hranjenje pred svima,

jer tako hoće glad, a hoće i obilje.

    I samo ono nužno,

grabljivi udovi, lakoma usta,

po naredbi

Stari!

– izjest će sve.

  
    OSLUŠKIVANJE

     

    Hodala bih, gledala bih,

kroz omaglicu, tunel, vatru

    zapljuskuju asfaltni valovi,

    ne prianja ništa,

kliznut ću, sasuta biti,

    i sve me unaprijed žalosti,

sitan mačji glas,

ispitljiva noga,

jasan pogled, njegov plitki grob.

  
    HOD NA RUKAMA

     

    Ne mogu pristojno čeznut,

otmjeno zaplakat,

    ne mogu poštedjet jezik,

treba otkrit sve sama tajna imena,

u hipu se naslažu uvis njihovi

rakuni, gomolji i špage.

A gdje su do sada bili?

    Regeću, hvale,

ako hoćeš, tome služe!

    Samo nož i njegova braća

nemaju drugih imena,

za lijepu kćer, za mahnita zeta,

koji na rukama hode.

  
    OPSADA

     

    Opsjeli su grad.

A gdje je bilo dijete?

Pod kišnim bičevima.

U mjehuru tame,

pedalj iznad tla.

U zrak se dizalo, za goru zašlo.

  
    ČOVJEČICA

     

    Dolijeće, i miris čovjetine

odmah osjeti

Gdje je, pita

    Nikoga tu nema,

starica odgovara

    A kad tamo,

pod posteljom skrivena

krasna čovječica

    Dobar je zmaj,

u šaci srce starice drži,

ne proždire

     

  
    PLAN

     

    Koliko mogu dati?

Oči važu.

Pada list sa stabla, zemlja diše.

Iznutra bljesne,

razroki pogled, sva obećanja,

i, malo po malo, nema se više o čemu.

    Tko je bio on,

i tko si bila ona

    Prvim pogledom

sa zemaljske ravni

vidi se dobro.

    Opiši nejestivo voće njezina hoda.

  
    ZA MENE NISU VELIKA SLAVLJA

     

    Za mene nisu velika slavlja,

u prizoru se ludi, ne zapadne me bolje,

iz njega vječno plamti,

a ugrizi sićušnih ptica na uškama nose se doma

    Sad prepoznajem svoje osjećaje

odskok u zajedničkoj zdjeli,

mislim u slikama,

– smiješ osjećati, ne smiješ učiniti,

    i ničim zaustaviti ne možeš

sveopći razgovor,

dosada je samo ritam

onečovječenja

    Slušaj,

netko sam drugi,

mislim da ga znam,

da živi u visokim planinama,

osvijetli ga kakav oblak, izmakao drugima,

lijena magla, svijet bez boje

  
    UTJEHA POSLUŠNOG

     

    Bog je utjeha za onog tko na prste staje

i pruža ruke

Za dijete u majci

    Ali, što s onim tko netremice zuri

u ogledala,

a izbliza broji na prste godine i ljude,

kima ošamarenom glavicom

Što s njim koji prepješači morsko dno

da do drugih dođe

    Kao šum tišine

    Iz samog sebe iskače li poslušno i taj s morskog dna

u ljuljanje, u plavetnilo, u odsjaje

  
    SUNČEV TRAJEKT

     

    Sunce će te sažgat

Vjetar podsjeć noge

Ščepat morski pas

Upij se u sjenu

ove ljuske

    Preživjet, ma u tračku zraka,

lebdit

    I tresnut posred čela, otkotrljati se nećeš

Nećeš biti sasut

u dubine uljne

    Velikim ustima opipan,

na nejasnom mjestu

odgrizen od tišine,

milovan jezicima čija umilnost nema dna

     

  
    OTAC I SIN

     

    Još si tu, šapće,

raskoračen

u luđačkim frulicama, polupridigle kose

    Tijelom odvojen od ničeg,

    a ipak, ima li ičeg

što se na licu ne ispiše samo

    U mlade ruke zagnjuri

očevo mlado lice

    i uzgleda samo onaj drugi

  
    ULAZNA, KARNEVALSKA

     

    Za nogu drži, zanesen,

dijete mu za vratom sjedi,

sa slabima gubi dah.

Jači igraju svoje igre.

Za njih! Za njih!

I za ruku koja drži, srasla,

prvo nauči disati u brišućem letu,

raduj se, budi blizu!

    Samo prolazim, samo gledam.

    Ima i bolnijih nevoljenja,

njihanja u naručju,

ništa za ništa,

hvataču ljepote.

  
    SJEDIO, LEŽAO, DUGO

     

    Sjedio, ležao, dugo mu je trebalo

do zadnjeg osmijeha.

U snu se vratio, ali dalje nije mogao.

Sad stoji u grlu,

pojeo, popio,

u saću svoje mladosti

strog i sam.

     

  
    VLADAR SRETNOG RATNIKA

     

    Mnogo što si oduzeo,

dodavao sitno,

vještom, mržnji vičnom majstoru,

prvo svoje lice da ga zbriše.

I na to si, oklijevajući,

vlastitim nogama sve urušio,

da se putnik uvijek čvrstog tla dočepa,

putujući u Kitaj, vraćajući se iz Kine.

  
    AERODROMSKE LAŽI

     

    Sjeli smo unakrst.

Naši su žetoni

obične riječi,

o hrani, o novcu i vremenu,

a njihovi,

pogledi.

Duboko su u oči jedno drugom ulazili,

nasmiješeni, nepronični,

a kad je krv pod grlom istočena,

svak je pipu onom drugom zatvorio,

pozatvarali smo oči i sve pospremili.

  
    KANCELARIJSKI RITAM, RADNO

     

    Haljina mi ima oblik kancelarije,

krila se o zidove taru!

Nazula sam koševe za smeće,

stubama trčim gore – dolje!

Lepršam s rukohvata!

Kliznem, rasprsnem se

klikom u tisuću mailova,

znala vas, ne znala,

dobar dan i doviđenja,

ističe grimiz usana,

nijemost.

A kad će hobotnica pružit prvi krak,

zaobići stol, ščepat,

prikliještit, podići u zrak?

U visini očiju,

za njih se smišlja

duhovito, jasno, laskavo, očajno

Marš!

dok prtlja i petlja, usjajen, ljubičast,

glave prošupljene dječačkim osmijehom.

Lipo li je pod trbuhom nešto radit!

  
    ZALIHE LJUPKOSTI

     

    Umiljava se njezina koža,

a sve će zakomplicirat, i ruke, i noge,

i pogled,

stiže kasno, iza podignute obrve,

    što ljudi donose, što ljudi ostave,

    živo je, poluživo,

njezine su kosine prepune

svega i svačega

što se k njoj vere.

    Umilna nijemost, naročito iz profila.

Neka se kosa rijedi, spuštaju ramena, poza će

izdržat

par sekundi dulje,

jer se tako hvali

ljupkost njom samom.

Neka u magli poetike nedostaje činjenica.

Čujem, čujem, čujem,

iskošen ritam, citat samoće,

zato je za mene jeka

svrha, utočište,

zato ključar do ključara

grli vlastita ramena.

U tišini

usta su upregnuta u vuču tijela,

nema se više što za što razmijenit,

dobrodošla u svoj život.

  
    KAD I KOME

     

    Ne razgovaraj

sama sa sobom.

Jedino tebi taj glas nema što reći.

Tanak je, dječji,

i nema tijelo koje stari, isisava zrak, naprosto se čuje.

I uzet će, i neće vratiti ni pola,

očnjacima će razdrti, i razbacati po putu.

Kad će reći Hvala? Kome je što dao?

U tišini, dakle,

nije dopušteno

živjeti?

Ali, neposlušni vade

svoja oruđa

i oružja,

sve uzavre

od pažljivih pogleda,

    sretnik u neizrecivom

ipak živi.

  
    PROSLAVA

     

    Pod noćnim krošnjama

pjeva se i pleše,

šiklja vatromet,

uvis fijuču ptice, u grimiz, u strah,

i u nečujnom pljusku,

jedna za drugom, jedna za drugom,

u tamu zemlje.

Prolebde i ljudi,

i sami živo lišće.

U nepomičnom

kad bi se moglo umirit,

na koru prislonit,

i u silnoj vjeri jedno postat!

Ali, nije dano.

Razdvojiti se, sve objasniti,

to je plan.

  
    UPOZNAJ ME!

     

    Raskoračena ponad same sebe,

k meni se baca,

u vrisci i kršu, sve odzvanja,

naše glave užlijebljene i ljubljene,

zabačene, zahliknute,

u kostrijet zavijene kvariigre,

u šetnji zakovrnute i usplesale,

pa na ramena zasjele,

isplovile! – domahuju izdaleka.

Znale smo, htjele smo!

  
    TROGLAS

     

    Izgubila sam ključeve od kuće!
Probudi se.

Svi gradovi, znanje, sitan nakit,

grizodušje, glava na ruke položena,

i vrtovi kojima se služim kao jastucima,

kad nema sna.

Sve brže i brže.

Preokrenut ću nebo i zemlju,

čas po jednom, čas po drugom hodam,

jezika im ne znam, otvoren je put do mene.

Da, ali, još moram odsanjati

da sam ključeve našla.

I čuvat ću se škrtosti, oborenih očiju, čuvat ću se

glasova

oko visoravni na koju neću više lijegat.

U trenu će opkolit! – a što može gola riječ

ako joj ne pomognem,

ne udijelim par stotina tisuća očiju?

Ostani budna, ključevi su tu.

     

  
    IZLOŽBA TAJNI

     

    Tijelo je kuća, rasvijetli ga.

Počni od nogu,

tu ima mnogo malih korisnih svjetala

za tamu tvojih putovanja,

ne gase se na okuci naglo,

nisu to takva svjetla.

Nema tajni?

Seks je izložen, oči pritvorene.

  
    ZVUCI, ODSJAJI, SLUTNJE

     

    Imam sve, olovku i papir,

Prvo ću  primicat i odmicat

stolicu, prizore, riječi,

rukopis se mijenja iz dana u dan,

a od tijela počinje svaka promjena,

nalaktit ću se naškubljena.

Ako ne pomogne,

od jednog do drugog, potezati za rukav,

nevidljivu vodu na svoj mlin?

Osim da bude, što od nje htjeti?

Svjetlosni šapat oku, vrtnja zraka uhu,

skromno za ravnodušnog,

daje odgovor tijelom

sada,

kroz uvijek i nikada.

  
    ČITATELJ

     

    Ali o dnu, ali o nebu, što reći?!

Vješah se o nit.

    A cenzor zbilje, zagnjuren duboko

u mjesečevo oko,

hvatao je skliske sjene,

znaš da je noćni tat.

    U zoru izlaze ljudi, dovršena bića.

U svakog zure uske oči,

pa, živi! – i tobom se hrane te priče.

Budi mjenjatelj teksta.

